Jane Aamund

Jane Weibel Aamund (født 8. november 1936 på Frederiksberg, død 29. januar 2019 i Hvide Sande) var en dansk forfatterinde, der var søster til forretningsmanden Asger Aamund. Hun var gift tre gange og fik to sønner og fire børnebørn. Hun døde omgivet af sin nærmeste familie på Anker Fjord Hospice i Hvide Sande efter længere tids sygdom.

1954 blev hun korrespondent i engelsk på Købmandsskolen og arbejdede fra 1954 til 1968 som freelancejournalist ved danske dag- og ugeblade. 1968 startede hun sit eget PR-bureau. Fra 1973 til 1978 var hun informationsmedarbejder i pelsfirmaet Birger Christensen og senere i Landbrugsministeriet. Fra 1978 til 1980 studerede hun spansk ved Colorado State University. 1980 blev hun ansat som journalist ved Berlingske Tidende. Fra 1997 koncentrerede Jane Aamund sig om at skrive bøger. 1999 flyttede hun til sin mors barndomsegn Lemvig i Vestjylland. I foråret 2018 flyttede hun til et nybygget hus i Nørre Nissum

Bibliografi 
 Bag damen stod en Christian – 1977 bygger på historisk researchet og tegner en række portrætter af kongerækkens Christianner og de kvinder de levede sammen med.
 Klinkevals – 1989, Juliane Jensen , 1990, og  Oven Vande , 1992. I de tre sammenhængende romaner, hvoraf den første er blevet filmatiseret, handler om Aamunds farmoder Juliane og hendes skæbne. Som kvinde og moder.
 Coloradodrømme – 1997. Et tilfældigt møde bliver til kærlighed mellem to modne mennesker, danske Ane og amerikanske Bob, med voldsomme konsekvenser for dem selv og deres familier.
 Danskernes lille verden – 1997 er samling artikler om Danmark og danskere som har været publiceret i Berlingske Tidende fra 1970 til 1997.
 Den grønne port – 1998 er en beretning om et barneliv under og efter besættelsen og om et liv som ung pige i 50ernes København.
 Kamæleonen – 1999. Louise tager farve efter de mænd hun vælger at leve sammen med, men erkender, at det koster dyrt at undertrykke sit sande jeg.
 Den hvide verden – 2000 handler om Jane Aamunds dramatiske voksenliv med ægteskaber, skilsmisser, børn og hendes mange møder med sygevæsenet i årene 1960 til 2000. Bogen er en selvstændig fortsættelse af barndomserindringerne i 'Den grønne port.
 Vesten for måne – 2002 er forfatterens beretning om sin vestjyske familie – om sin stolte mormor, Ane Weibel, der stolede på kærlighedens og troens magt, og om livet i den tilsyneladende idylliske limfjordsby Lemvig.
 Den irske stemme – 2003 er en række fortællinger med irske mænd og kvinder, som repræsenterer irsk humor, tradition og identitet.
 Udlængsel – 2004. Anne Møller Weibel har overtaget slægtsgården Nørre Vinkel sammen med sin mand Johannes. Da gården brænder ned i 1920, må de fem børn må klare sig selv, og alle søger bort fra Lemvig og ud i den store verden.
 De grønne skove – 2008 er en fortælling om de glemte danske udvandrere. En slægts historie i et andet land, hvor man overlevede i kraft af sin overbevisning og fællesskabet. De grønne skove er første bind i Jane Aamunds slægtskrønike om dansk-argentinske nybyggere.
 Smeltediglen – 2009 fortsætter historien om den unge landmand Jens, der i pinsen 1859 forlader de flade lollandske marker og konen Kirsten for at rejse til Argentina. Men landet er mere barskt, end Jens og Kirsten havde forestillet sig.
 Dengang det var sjovt – 2010 er Jane Aamunds erindringer og anekdoter om de mennesker, hun mødte som journalist på Berlingske Tidende.
 Mine egne veje - i overklassen, der forsvandt - 2016 fortæller anekdoter om livet og skandalerne i den danske overklasse.
 Samtaler om natten - 2018. Jane Aamund er alvorligt syg, hvilket holder hende vågen om natten, og dette giver plads til tankerne. Det er en roman om alt det der er sjovt, men også om sorg. Og så handler bogen om nogle af de samtaler hun har haft om natten med forskellige mennesker.
 De tre romaner Klinkevals, Juliane Jensen og Oven Vande, blev senere kendte som Klinkevalstrilogien , der samlet blev udsendt i 1997.
 De to romaner Vesten for måne og Udlængsel blev senere kendt som Lemvig-krøniken.
 2019 udkommer hendes sidste bog Bjergsted drømme'', som er en hyldest til landsbyen mellem Holbæk og Kalundborg, hvor hun boede i fire-fem år. Manuskriptet afleverede hun kort inden sin død til forlaget People's Press.

Referencer

Eksterne henvisninger og kilder 
 
 www.litteratursiden.dk
 www.kvinfo.dk
 

Personer fra Frederiksberg
Romanforfattere fra Danmark
Modtagere af Boghandlernes gyldne Laurbær
Dansksprogede forfattere fra Danmark
Personer i Kraks Blå Bog (afdøde)